Diari Oficial de la Generalitat Valenciana


Sumari del DOGV 4058, del 06-08-2001 (2001/7717)

DECRET 134/2001, de 26 de juliol, del Govern Valencià, pel qual s'assignen competències en matèria d'etiquetatge de carn de vaquí i productes de carn de vaquí.
---------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/07/26/134/dof/vci/html**

### Dades del document

Número de DOGV
:   4058

Data del DOGV
:   06-08-2001

Secció del DOGV
:   I. DISPOSICIONS GENERALS

Número del document
:   2001/7717


Data del document
:   26-07-2001

Organisme emissor
:   Conselleria d'Agricultura, Pesca i Alimentació

Tipus de document
:   Decret

Descriptors 

:   * legislació
    * competència administrativa
    * etiquetatge
    * carn bovina
    * boví
    * sanció administrativa
    * control d'aliments

DECRET 134/2001, de 26 de juliol, del Govern Valencià, pel qual s'assignen competències en matèria d'etiquetatge de carn de vaquí i productes de carn de vaquí. [2001/X7717]
  
Tant en el Reglament (CE) 1.760/2000, del Parlament Europeu i del Consell, de 17 de juliol de 2000, pel qual s'estableix un sistema d'identificació i registre dels animals de l'espècie bovina i relatiu a l'etiquetatge de la carn de vaquí i dels productes a base de carn de vaquí, com en el Reglament (CE) 1.825/2000, de la Comissió, de 25 d'agost de 2000, pel qual s'estableixen disposicions d'aplicació del Reglament (CE) 1.760/2000 pel que fa a l'etiquetatge de la carn de vaquí i dels productes a base de carn de vaquí, s'estableix l'obligació que tenen els estats membres de designar l'autoritat o les autoritats encarregades de l'aplicació del títol II (referent a l'etiquetatge de la carn de vaquí i dels productes a base de carn de vaquí) i de notificar a la Comissió tant l'autoritat competent responsable de l'aplicació del sistema d'etiquetatge previst com les normes d'aplicació addicionals i, en particular, les relatives als controls que hauran d'efectuar-se i les sancions que s'imposen.
  
En l'àmbit estatal, en el Reial Decret 2.071/1999, de 30 de desembre, pel qual s'estableixen les normes internes d'aplicació dels reglaments comunitaris sobre el sistema d'etiquetatge de la carn de vaquí, s'establí que les competències d'execució en aquesta matèria corresponen a les comunitats autònomes.
  
D'acord amb el règim propi de l'administració de la Generalitat Valenciana, s'adopta la disposició organitzativa necessària, de conformitat amb l'article 70 de la Llei 5/1983, de 30 de desembre, de la Generalitat Valenciana, de Govern Valencià, per a assignar les competències en les qüestions esmentades abans.
  
Per tot això, a iniciativa i proposta dels consellers de Sanitat, d'Indústria i Comerç i d'Agricultura, Pesca i Alimentació, i amb la deliberació prèvia del Govern Valencià, en la reunió del dia 26 de juliol de 2001,
  
DECRETE
  
Article 1. Objecte
  
El present decret té per objecte assignar les competències en matèria d'etiquetatge de carn de vaquí i productes a base de carn de vaquí segons el Reglament (CE) 1.760/2000, del Parlament Europeu i del Consell, de 17 de juliol de 2000, i el Reglament (CE) 1.825/2000, de la Comissió, de 25 d'agost de 2000, pel qual s'estableixen disposicions d'aplicació del Reglament (CE) 1.760/2000.
  
Article 2. Assignació de competències
  
1. Les autoritats competents per a vigilar l'acompliment de les disposicions relatives a l'etiquetatge obligatori de carn de vaquí i productes a base de carn de vaquí a la Comunitat Valenciana seran les conselleries de Sanitat i d'Indústria i Comerç, en l'àmbit de les respectives competències.
  
2. L'autoritat competent per a l'aprovació i el registre dels plecs de condicions d'etiquetatge facultatiu i el control dels organismes independents de control autoritzats a la Comunitat Valenciana serà la Conselleria d'Agricultura, Pesca i Alimentació, a través de l'Institut Valencià de Qualitat Agroalimentària.
  
Article 3. Contingut de les competències
  
1. A les conselleries de Sanitat i d'Indústria i Comerç, dins de les seues competències, els corresponen les actuacions següents:
  
a) La planificació i l'execució dels controls sobre l'acompliment dels reglaments esmentats en l'article 1, en relació amb l'etiquetatge obligatori de carn de vaquí i productes a base de carn de vaquí, per mitjà de les següents activitats, així com qualsevol altra complementària:
  
- Control i vigilància de l'etiquetatge de la carn de vaquí i carn picada de vaquí, generada en totes les fases de producció i venda.
  
- Control de la traçabilitat per mitjà de la comprovació del sistema d'identificació i registre complet que garantisca una relació entre la identificació de les canals, quarts o trossos de carn, d'una banda, i, per un altre, cada animal o, quan això siga prou per a permetre establir la veracitat de la informació que continga l'etiqueta, el grup d'animals corresponent.
  
- Comprovar que el sistema de registre garanteix la correlació entre les entrades i eixides.
  
- Control i seguiment de la retirada de la carn de vaquí i carn picada de vaquí no etiquetada correctament, fins que torne a etiquetar-se conforme a la normativa.
  
- Control i seguiment de la carn de vaquí i carn picada de vaquí no etiquetada correctament, destinada directament a la transformació de productes a base de carn de vaquí.
  
b) Exercici de la potestat sancionadora en allò que es regule en els reglaments comunitaris mencionats en l'article 1, dins de les seues competències.
  
2. A la Conselleria d'Agricultura, Pesca i Alimentació, dins de les competències atribuïdes, li corresponen les actuacions següents:
  
a) L'aprovació i el registre dels plecs de condicions d'etiquetatge facultatiu de la carn de vaquí dels operadors que radiquen a la Comunitat Valenciana, la qual cosa els permetrà incloure en l'etiquetatge mencions distintes a les obligatòries.
  
b) L'aprovació i el registre dels plecs de condicions d'etiquetatge facultatiu de la carn de vaquí dels operadors que radiquen en un altre territori i facen alguna operació a la Comunitat Valenciana, per incloure en l'etiquetatge mencions distintes a les obligatòries pel que fa a lloc de desenvolupament de les activitats. Aquesta aprovació estarà supeditada al fet que el plec siga aprovat per l'autoritat corresponent a la seu de l'operador. Serà d'aplicació l'excepció prevista en l'article 6.3 del Reglament (CE) 1.825/2000.
  
c) La retirada d'autoritzacions o la imposició de condicions suplementàries per al manteniment de l'autorització quan es comprove l'incompliment del que s'estableix en el plec de condicions o de les obligacions dels operadors o organismes independents de control autoritzats.
  
d) Exercici de la potestat sancionadora en allò que es regularà en els reglaments comunitaris mencionats en l'article 1 dins de les seues competències.
  
Article 4. Règim sancionador
  
Sense perjudici del que es disposa en l'article 18 del Reglament (CE) 1.760/2000, les infraccions que es detecten contra el que es disposa en els reglaments 1.760/2000 i 1.825/2000 podran ser sancionables segons la Llei 2/1987, de 9 d'abril, de la Generalitat Valenciana, d'Estatut de Consumidors i Usuaris de la Comunitat Valenciana, el capítol V de la Llei 12/1994, de 28 de desembre, sobre les infraccions i el procediment sancionador en matèria de defensa de la qualitat agroalimentària, la Llei 14/1986, de 25 d'abril, General de Sanitat, el Reial Decret 1.945/1983, de 22 de juny, pel qual es regulen les infraccions i sancions en matèria de defensa del consumidor i de la producció agroalimentària, i el Decret 44/1992, de 16 de març, del Govern Valencià, pel qual es determinen el procediment, les sancions i la competència sancionadora en relació amb les infraccions sanitàries i d'higiene alimentària.
  
Quan qualsevol agent de l'autoritat detecte una infracció contra aquestes disposicions, en l'exercici de les seues funcions inspectores, la posarà en coneixement de l'autoritat competent per a l'exercici de la potestat sancionadora.
  
DISPOSICIONS FINALS
  
Primera
  
Es faculta els consellers de Sanitat, i d'Indústria i Comerç, d'Agricultura, Pesca i Alimentació per dictar les disposicions necessàries per al desenvolupament i l'aplicació d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 26 de juliol de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
El conseller de Sanitat,
  
SERAFÍN CASTELLANO GÓMEZ
  
El conseller d'Indústria i Comerç,


Còpia Permalink ELI